b"\n_START_ARTICLE_\nTeodolit\n_START_PARAGRAPH_\nTeodol\xc3\xadt je opti\xc4\x8dno-mehanski ali elektro-opti\xc4\x8dni instrument za natan\xc4\x8dno merjenje horizontalnih in vertikalnih kotov ali zenitnih razdalj. Primeren je za meritve kotov na ve\xc4\x8djih razdaljah. Teodolit je posebej razvit instrument za uporabo pri geodetskih meritvah in gradbeni\xc5\xa1tvu. Poznamo razli\xc4\x8dno natan\xc4\x8dne teodolite, njihovo natan\xc4\x8dnost opi\xc5\xa1emo z zmo\xc5\xbenostjo merjenja kotnih sekund ali miligonov. Obi\xc4\x8dajna natan\xc4\x8dnost teodolitov se giblje med sedmimi in eno kotno sekundo, posebno natan\xc4\x8dni teodoliti pa dosegajo natan\xc4\x8dnost pod 0,5 kotne sekunde._NEWLINE_Teodolit se za potrebe izmere privije na stativ, ki omogo\xc4\x8da postavitev teodolita nad geodetsko to\xc4\x8dko v horizontalnem polo\xc5\xbeaju. Za potrebe natan\xc4\x8dnega opazovanja horizontalnih kotov in spremljanje premikov geodetskih mre\xc5\xbe, teodolit privijemo na betonski steber, ki je na terenu postavljen stalno.\n_START_SECTION_\nZgodovina\n_START_PARAGRAPH_\nPrvi opis teodolita ('theodelitus') lahko najdemo v zemljemerskem u\xc4\x8dbeniku Pantometria iz leta 1571. U\xc4\x8dbenik je napisal angle\xc5\xa1ki astronom Thomas Digges, sin Leonarda Diggesa, matematika in geometra, kateremu pripisujejo tudi izum te priprave. Leonard je uvedel tudi ime, vendar izvor ni znan."